Document ID: 32004R1276

ΚΑΝΟΝΙΣΜΌΣ (ΕΚ) αριθ. 1276/2004 ΤΗΣ ΕΠΙΤΡΟΠΉΣ
της 12ης Ιουλίου 2004
για τροποποίηση του κανονισμού (ΕΚ) αριθ. 204/2004, σχετικά με την έναρξη διαρκούς δημοπρασίας για την επαναπώληση στην αγορά της Κοινότητας ρυζιού εσοδειών 1998 και 1999 που κατέχει ο ιταλικός οργανισμός παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, σχετικά με την κοινή οργάνωση της αγοράς του ρυζιού (1), και ιδίως το άρθρο 8 στοιχείο β),
Εκτιμώντας τα ακόλουθα:
(1)
Ο κανονισμός (ΕΚ) αριθ. 204/2004 της Επιτροπής (2) άνοιξε διαρκή δημοπρασία για την επαναπώληση στην κοινοτική αγορά ρυζιού των εσοδειών 1998 και 1999 που κατέχονται από τον ιταλικό οργανισμό παρέμβασης.
(2)
Η παρούσα κατάσταση της αγοράς του ρυζιού παρουσιάζει ευκαιρίες για τη διάθεση συμπληρωματικών ποσοτήτων, και ιδίως για την παραγωγή θραυσμάτων ρυζιού. Είναι συνεπώς σκόπιμο να προστεθεί, στις ποσότητες ρυζιού που τίθενται σε πώληση δυνάμει του κανονισμού (ΕΚ) αριθ. 204/2004, μια συμπληρωματική ποσότητα ρυζιού που κατέχεται από τον ιταλικό οργανισμό παρέμβασης.
(3)
Προκειμένου να διατεθούν οι υπόλοιπες ποσότητες, πρέπει να παραταθεί η διαρκής δημοπρασία που άνοιξε με τον κανονισμό (ΕΚ) αριθ. 204/2004 προβλέποντας συμπληρωματικές μερικές δημοπρασίες τον Ιούλιο και τον Αύγουστο 2004.
(4)
Πρέπει συνεπώς να τροποποιηθεί ο κανονισμός (ΕΚ) αριθ. 204/2004.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 5 του κανονισμού (ΕΚ) αριθ. 204/2004, οι παράγραφοι 2 και 3 αντικαθίστανται από το ακόλουθο κείμενο:
«2. Η προθεσμία υποβολής προσφορών για τις επόμενες μερικές δημοπρασίες λήγουν ημέρα Τρίτη, στις 12:00 (ώρα Βρυξελλών) κατά τις ακόλουθες ημερομηνίες: 2 Μαρτίου 2004, 16 Μαρτίου 2004, 30 Μαρτίου 2004, 13 Απριλίου 2004, 27 Απριλίου 2004, 11 Μαΐου 2004, 25 Μαΐου 2004, 8 Ιουνίου 2004, και 27 Ιουλίου 2004. Οι προθεσμίες υποβολής προσφορών αρχίζουν την Τετάρτη που προηγείται της ημερομηνίας λήξης της εκάστοτε προθεσμίας.
3. Η προθεσμία υποβολής προσφορών για την τελευταία μερική δημοπρασία αρχίζει στις 4 Αυγούστου 2004 και λήγει στις 10 Αυγούστου 2004, στις 12:00 (ώρα Βρυξελλών).
Οι προσφορές πρέπει να κατατίθενται στον ιταλικό οργανισμό παρέμβασης:
Ente Nazionale Risi (ENR)
Piazza Pio XI, 1
I-20123 Milano
τηλέφωνο (39-02) 885 51 11
φαξ (39-02) 86 13 72»
Άρθρο 2
Το παράρτημα Ι του κανονισμού (ΕΚ) αριθ. 204/2004 αντικαθίσταται από το κείμενο που εμφαίνεται στο παράρτημα του παρόντος κανονισμού.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουλίου 2004.

Labels: 3
18
17